માનવજીવન કુદરતનું ઉત્તમ સર્જન છે. માનવતા આપણને સમગ્ર વિશ્વ સાથે જોડી ‘વિશ્વ-માનવ’ બનાવે છે. આ માનવતાની દિવ્યતાની આપણા વર્તન દ્વારા પ્રગટ કરી થતી જીવનયાત્રા ખરેખર મંગલયાત્રા બની રહે છે. તમામ કુદરતી સંપત્તિઓ સાર્વજનિક અને સહિયારી છે. સૂર્ય, નદીઓ, સમુદ્ર, આકાશ, હવા ........વગેરે સૌના સહિયારા છે. વ્યક્તિને પણ આ લાગુ પડે છે. દરેક વ્યક્તિ અખૂટ શક્તિનો અજોડ ભંડાર છે જેની અભિવ્યક્તિ વ્યવહાર દ્વારા થતી હોય છે. વ્યક્તિગત શક્તિનો ઉપયોગ મોટાભાગે ફક્ત સ્વવિકાસ માટે થતો હોય છે જેના પરિણામે સમાજમાં વિકાસ સાર્વત્રિક નથી. ખરેખર તો આવી ક્ષમતાઓ ઇશ્વરદત્ત હોવાથી પોતાની સાથે-સાથે સમગ્ર વિશ્વના વિકાસ માટે પણ વપરાવી જોઇએ. સ્વવિકાસની સાથે સાર્વત્રિક વિકાસમાં સહભાગી બની આપણે વિશ્વબંધુત્વની યથાર્થતા સિદ્ધ કરી શકીએ.